CELEX: C2005/315/33
Language: el
Date: 2005-12-10 00:00:00
Title: Υπόθεση T-383/05: Προσφυγή της GHK Consulting κατά της Επιτροπής, που ασκήθηκε στις  20 Οκτωβρίου 2005

10.12.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 315/18
            
         Προσφυγή της GHK Consulting κατά της Επιτροπής, που ασκήθηκε στις 20 Οκτωβρίου 2005
   (Υπόθεση T-383/05)
   (2005/C 315/33)
   Γλώσσα διαδικασίας: η αγγλική
   Διάδικοι
   
      Προσφεύγουσα: GHK Consulting Limited (Λονδίνο, Ηνωμένο Βασίλειο) [εκπρόσωποι: J-E Svensson, M. Dittmer, δικηγόροι]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               Να ακυρωθεί η απόφαση της Επιτροπής, της 12ης Οκτωβρίου 2005, με την οποία αποκλείσθηκε η υποψηφιότητα και η προσφορά της κοινοπραξίας με επικεφαλής την GHK Consulting Limited και με την οποία η Επιτροπή ανακάλεσε την απόφασή της περί συνάψεως συμβάσεως πλαισίου με την κοινοπραξία, στο πλαίσιο του διαγωνισμού EuropeAid//119860/C — τμήμα 7,
            
         
               —
            
            
               να ακυρωθούν όλες οι άλλες αποφάσεις που έλαβε η καθής κατόπιν της αποφάσεως της 12ης Οκτωβρίου 2005 και, ιδίως, οι αποφάσεις περί συνάψεως συμβάσεων με άλλους διαγωνιζόμενους,
            
         
               —
            
            
               να καταδικαστεί η Επιτροπή στη δικαστική δαπάνη.
            
         Λόγοι ακυρώσεως και κύρια επιχειρήματα:
   Με τον τίτλο EuropeAid//119860/C — Τμήμα 7, η Επιτροπή προκήρυξε ένα διαγωνισμό για πολλαπλή σύμβαση πλαίσιο προκειμένου να προσλάβει τεχνική βοήθεια ειδικών που θα πραγματοποιούσαν βραχυπρόθεσμες αποστολές αποκλειστικά για την παροχή βοήθειας σε τρίτες χώρες που δικαιούνται εξωτερικής βοήθειας από την Ευρωπαϊκή Ένωση. Η προσφεύγουσα, ενεργούσα ως επικεφαλής κοινοπραξίας, υπέβαλε προσφορά.
   Με την προσβαλλόμενη απόφαση, η Επιτροπή απέκλεισε την κοινοπραξία της προσφεύγουσας με την αιτιολογία ότι το Danish Institute of International Studies (στο εξής: DIIS), μέλος της κοινοπραξίας της προσφεύγουσας, συμμετείχε στον ίδιο όμιλο με το Danish Institute of Human Rights (στο εξής: DIHR), το οποίο ήταν μέλος σε μια άλλη κοινοπραξία διαγωνιζόμενη για την ίδια σύμβαση. Το άρθρο 13 της ανακοινώσεως για την επίδικη δημόσια προκήρυξη διαγωνισμού απαγορεύει στα νομικά πρόσωπα του ίδιου ομίλου να υποβάλλουν περισσότερες της μίας προσφορές ανά τμήμα διαγωνισμού.
   Προς στήριξη της αιτήσεώς της περί ακυρώσεως της προσβαλλόμενης αποφάσεως, η προσφεύγουσα βάλλει κατά του συμπεράσματος της Επιτροπής σύμφωνα με το οποίο το DIIS και το DIHR, καθώς και ένα τρίτο ινστιτούτο αποτελούν όμιλο από νομικής απόψεως. Κατά την προσφεύγουσα, καμία από τις επιχειρήσεις αυτές δεν ελέγχει την άλλη, δεδομένου ότι τα ινστιτούτα είναι παντελώς αυτοτελή και το καθένα έχει δικό του καταστατικό, δεν μοιράζονται το ακαδημαϊκό τους προσωπικό, έχουν δική τους διεύθυνση και διοικητικό συμβούλιο εκλεγμένα από τελείως διαφορετικά όργανα και δεν έχουν κοινά συμφέροντα ή κοινούς οικονομικούς στόχους. Η προσφεύγουσα προβάλλει εξάλλου ότι κάθε διφορούμενο σημείο της ανακοινώσεως για τις δημόσιες συμβάσεις πρέπει να ερμηνεύεται υπέρ των διαγωνιζόμενων και ότι η Επιτροπή έχει την ευθύνη για τη μη εκ των προτέρων διευκρίνιση των όρων συμμετοχής.